Danica beskyldes for utilbørlig opførsel i forsøget på at holde på kunderne. Direktøren føler en forpligtelse til at rådgive.

Jakob Martini, f. 1977, er journalist på Finans, hvor han dækker banker, pension og realkredit. Han har beskæftiget sig med forskellige grene af erhvervsjournalistikken i en årrække. På dagbladet Børsen har han siden 2008 dækket klima og kultur ud fra en pengevinkel. I 2012 blev han en del af Børsens finansredaktion, inden han skiftede til Finans i september 2014. Jakob gør en dyd ud af at trække svært gennemskuelige problemstillinger frem i lyset. På finansområdet har det bl.a. ført til lovændringer og øget kontrol omkring investeringsforeninger og pensionsselskaber. Jakob er desuden erklæret rock-nørd, elsker sine vinylplader og kan tale længe og indgående om Manchester United.

Landets næststørste kommercielle pensionsselskab, Danica, har valgt at se stort på Finanstilsynets forsøg på at stoppe pensionsselskabers advarsler til kunder, som vil skifte til en konkurrent. Det står klart på baggrund af fortrolige mails samt udmeldinger fra utilfredse kunder.

»Det er helt utilbørligt, at et selskab som Danica går så langt, at de skræmmer kunderne fra at skifte til en konkurrent,« siger Karsten Høgild, der er direktør for Arbejdsgiverforeningen KA, og som har oplevet, at Danicas advarsler ofte er uden hold i virkeligheden.



Kamp om 190.000 pensionskunder Der er ca. 190.000 pensionskunder, der hvert år skifter pensionsudbyder. Det kan være fra et pensionsselskab til et andet pensionsselskab, eller det kan være mellem et pensionsselskab og en bank.

Når en kunde skifter mellem to pensionsselskaber, sker det typisk, fordi kundens arbejdsgiver har forhandlet sig frem til en bedre pensionsaftale med et andet selskab. Andre gange er det, fordi kunden får nyt job i en virksomhed, som har en anden pensionsleverandør.

Når man skifter til et nyt selskab, gælder aftalen i udgangspunktet kun for fremtidige indbetaling, mens kunden selv har råderet over, om det opsparede depot skal blive stående i det gamle selskab eller flyttes med over i det nye.

Ifølge Finanstilsynet er flere pensionsselskaber begyndt at arbejde mere systematisk med strategier for at beholde forvaltningen af pensionsdepoterne. Det er selv om pensionsbranchen i årevis har anbefalet, at man samler sine pensionsordninger i et selskab for at undgå dobbeltgebyr.



Karsten Høgild har over flere måneder oplevet, at Danica har forsøgt at overtale KA’s medlemsvirksomheder og deres ansatte til at blive i Danica. Det er sket, efter at KA tidligere i år flyttede en samarbejdsaftale fra Danica til Nordea Liv & Pension (nu Velliv).

For nylig blev en lønmodtager i en af KA’s medlemsvirksomheder advaret om, at et skifte kunne gå ud over hans vilkår som bankkunde i Danske Bank, som ejer Danica.

»Man går nærmest ind og truer kunden på hans privatøkonomi. Det er helt urimeligt,« siger Karsten Høgild.

Ifølge Finanstilsynet arbejder flere pensionsselskaber systematisk med strategier for at holde fast i kunderne. Før sommerferien udsendte tilsynet derfor et fortroligt udkast til nye retningslinjer, hvor Finanstilsynet lægger op til, at selskaber ikke længere må kontakte de kunder, der ønsker at skifte.

Det har mødt modstand fra pensionsselskaber som AP Pension og Danica, som vil have lov til at konkurrere om kunderne og påpege over for dem, hvad et skifte kan have af konsekvenser for kunden. Andre selskaber som Velliv og PensionDanmark har bakket op om et indgreb, fordi de oplever, at konkurrenterne bruger ufine metoder.

Tilsynets udkast til nye spilleregler Finanstilsynet har udarbejdet et udkast til nye retningslinjer for, hvordan pensionsselskaber skal opføre sig, når en kunde vil skifte til et andet selskab. Udkastet skal i de kommende måneder forhandles på plads med Forbrugerrådet Tænk, Forbrugerombudsmanden og Forsikring & Pension.



Retningslinjerne skal ifølge udkastet sikre, at pensionsselskaberne »behandler forbrugerne i overensstemmelse med god skik, når man overfører pensionsordninger fra et selskab til et andet.« Samtidig skal det sikre, »at enkelte selskaber ikke lægger hindringer for mobilitet på markedet.«



Udkastet skærper kravene til det modtagne selskab, som skal være mere præcise i forhold til at rådgive om forskellene på ordningerne i de to selskaber, så kunden kan tage et oplyst valg. Samtidig lægger udkastet op til, at det afgivne selskab ikke længere må kontakte kunden.

De nye retningslinjer skal forhandles på plads mellem Finanstilsynet og pensionsbranchen. Tilsynet oplyser, at forhandlingerne stadig er i gang.

Imens fortsætter bl.a. Danica, der har ca. 800.000 kunder, med at sende advarsler til kunderne, som vil væk. Det fremgår af en række fortrolige kunde-mails, som Finans har set.

Flere rådgivere i branchen bekræfter, at selskaberne fortsætter ufortrødent trods Finanstilsynets løftede pegefinger. En af dem er Karsten Engmann Jensen, indehaver af rådgivningsvirksomheden Pengeministeriet.

»Som mennesker bliver vi jo påvirket af den slags advarsler, og bankerne og pensionsselskaberne udnytter, at de har en enestående mulighed for at påvirke kundernes valg,« siger han.

Advarsel eller oplysning? Danica skrev for nylig til en konkret kunde, at et pensionsskifte kunne få konsekvenser for vilkårene i banken. Her er, hvad Danica skrev:



»Da du er kunde i Danske Bank og er tilmeldt Danske Banks kundeprogram, bør du være opmærksom på, at værdien af din pensionsordning i Danica indgår i den samlede beregning og kan have betydning for , hvor i kundeprogrammet, du er indplaceret. På sigt kan din pensionsordning have betydning, særligt hvis din indplacering på nuværende tidspunkt særligt er basseret på boliggæld.«



Danicas kommercielle direktør, Søren Lockwood, fortæller, at Danica allerede har lyttet til kritikken af selskabets metoder, og tilrettet procedurerne. Han mener dog stadig, at Danica har et ansvar for at fortælle kunderne om de vilkår, de kan risikere at miste, hvis de skifter.

Det gælder også i forhold til kundefordele, som Danica-kunder kan opnå i Danske Bank.

»Da alle ikke tænker over det i forbindelse med pensionsskifte, oplyser vi selvfølgelig om, at fordele kan frafalde, hvis man skifter pensionsselskab,« siger han.